УНИВЕРЗИТЕТ У НИШУ
ФИЛОЗОФСКИ ФАКУЛТЕТ
Наставно-научно веће

НАЧИН РЕАЛИЗАЦИЈЕ НАСТАВЕ НА ФИЛОЗОФСКОМ ФАКУЛТЕТУ УНИВЕРЗИТЕТА У НИШУ У АКАДЕМСКОЈ 2026/2027. ГОДИНИ ЗА СТУДЕНТЕ МАСТЕР АКАДЕМСКИХ СТУДИЈА И ДОКТОРСКИХ АКАДЕМСКИХ СТУДИЈА


Јесењи семестар академске 2026/2027. године на мастер академским студијама почиње 26. октобра 2026. године, а завршава се 29. јануара 2027. године, а на докторским академским студијама почиње 2. новембра 2026. године, а завршава се 29. јануара 2027. године. Пролећни семестар академске 2026/2027. године за студенте мастер и докторских академских студија почиње 17. фебруара 2027. године, а завршава се 2. јуна 2027. године. 

За студенте мастер академских студија настава ће бити организована уживо почевши од 26. октобра 2026. године за обавезне предмете, а од 2. новембра 2026. године и за изборне предмете. Часови активне наставе ће бити реализовани у виду редовне наставе или консултативне наставе. Настава на изборним предметима за које се определило пет или више студената реализоваће се у виду редовне наставе, док ће се настава на изборним предметима за које се определило мање од пет студената организовати у консултативном облику у кабинетима, према договору који ће предметни наставници на почетку семестра остварити са студентима на својим предметима. Консултативни облик наставе реализује се према унапред утврђеном распореду и плану рада, уз обезбеђивање остваривања исхода учења, наставних садржаја и обавеза студената предвиђених студијским програмом и спецификацијом предмета.
Упис студената у прву годину мастер академских студија завршиће се 23. октобра 2026. године у првом уписном року, односно најдаље до 13. новембра 2026. године у другом уписном року. Обнова године студија за студенте мастер академских студија спровешће се до 4. новембра 2026. године. 

За студенте докторских академских студија настава ће бити организована уживо, почевши од 2. новембра 2026. године. Имајући у виду број студената предвиђен акредитованим уписним квотама студијских програма докторских академских студија, настава на свим обавезним и изборним предметима реализоваће се у консултативном облику, у кабинетима или учионицама Факултета, према унапред утврђеном распореду и плану рада, у договору предметних наставника са студентима.
Упис студената у прву годину докторских академских студија завршиће се 29. октобра 2026. године у првом уписном року, односно најкасније 20. новембра 2026. године у другом уписном року. Упис студената докторских академских студија у више године студија, као и обнова године студија, спровешће се до 4. новембра 2026. године. 

Настава на мастер и докторским академским студијама започиње у терминима утврђеним овим документом, док се студенти уписани у накнадним уписним роковима укључују у наставу по окончању поступка уписа.
Предметни наставници обезбеђују студентима приступ електронским учионицама у којима ће бити доступни наставни материјали, обавештења и информације о обавезама на предмету. О договореном начину реализације наставе на мастер и докторским академским студијама обавештавају управнике својих департмана, којима достављају и приступне линкове за електронске учионице. Управници департмана преглед начина реализације наставе на овим нивоима студија достављају продекану за наставу. 
Редовне консултације са студентима одвијаће се на Факултету, у оквиру заказаних термина за консултације. Поред тога, по потреби и у складу са могућностима, за консултације се може користити комуникација електронском поштом, као и преко апликација које омогућавају комуникацију у реалном времену (Google Meet). Наставници и сарадници дужни су да редовно прате службену електронску пошту и благовремено одговарају на питања студената, а најкасније у првом наредном термину консултација, осим у случајевима који захтевају хитније поступање.
Списак студената уписаних на сваки предмет биће доступан наставницима у оквиру Наставничког портала, заједно са њиховим факултетским имејл адресама. Важно је имати у виду да ће ажурирање спискова студената на предметима у овој школској години трајати све до окончања уписа у наредне године студија.
У случају промена у наставном ангажовању наставника и сарадника, надлежни департмани дужни су да благовремено предложе начин обезбеђивања континуитета наставе, у складу са акредитованим студијским програмима и важећим прописима, и да о томе обавесте продекана за наставу ради предузимања мера из његове надлежности.

